Document ID: /roh_data/filtered/rm_wikipedia_new.jsonl.gz/967

Duri Bezzola (* 23 da zercladur 1942 a Scuol, burgais da Scuol e Zernez) è in politicher svizzer (PLD).
Tranter il 1983 ed il 1990 fascheva Bezzola part dal cussegl communal da Scuol. Ils 21 da schaner 1991 è el entrà en il Cussegl naziunal nua ch'el era commember da pliras commisiuns. Ils 4 da mars 2007 ha el remess ses mandat.
Bezzola è tranter auter commember dal cussegl d'administraziun da la SRG SSR e da la Viafier retica. Dal 2000 fin il 2008 era el president da la Federaziun svizra da skis. Dapi il 2006 è Bezzola president da la SRG SSR Svizra Rumantscha (SRG.R).